
Θεσσαλονίκη, 21 Σεπτεμβρίου 2026

ΔΕΛΤΙΟ ΤΥΠΟΥ

Το ΝΟΗΣΙΣ φέρνει την επιστήμη πιο κοντά σε παιδιά και γειτονιές
Εκπαιδευτικά εργαστήρια για παιδιά και δράσεις εξωστρέφειας σε σχολεία, φεστιβάλ, πολιτιστικούς και δημόσιους χώρους της Θεσσαλονίκης
Με δράσεις που ταξιδεύουν σε σχολεία, φεστιβάλ, πολιτιστικούς και δημόσιους χώρους, αλλά και με νέα εκπαιδευτικά προγράμματα στον χώρο του, το ΝΟΗΣΙΣ ανοίγει τη νέα εκπαιδευτική περίοδο με στόχο να κάνει την επιστήμη πιο άμεση, ζωντανή και προσιτή. Παιδιά, μαθητές και μαθήτριες, εκπαιδευτικοί και οικογένειες έχουν την ευκαιρία να συμμετάσχουν σε βιωματικές εμπειρίες γνώσης, δημιουργικότητας και ανακάλυψης, καθώς το ΝΟΗΣΙΣ ενισχύει ακόμη περισσότερο την παρουσία του μέσα και έξω από τις εγκαταστάσεις του, μεταφέροντας την επιστήμη εκεί όπου βρίσκεται το κοινό, σε κάθε γειτονιά της Θεσσαλονίκης.
Το ΝΟΗΣΙΣ πηγαίνει παντού
Με δράσεις εξωστρέφειας, το Κέντρο Διάδοσης Επιστημών και Μουσείο Τεχνολογίας μεταφέρει την επιστήμη σε πολιτιστικά κέντρα, σχολεία, πανεπιστημιακούς χώρους, φεστιβάλ και τοπικές εκδηλώσεις. Με απλό, διαδραστικό και συμμετοχικό τρόπο, κάθε γειτονιά μπορεί να γίνει σημείο συνάντησης με την επιστήμη, την τεχνολογία και τη δημιουργική μάθηση.
Στο πλαίσιο αυτό, στις 24 Σεπτεμβρίου 2026, το ΝΟΗΣΙΣ, στο Καραπάντσειο Πολιτιστικό Κέντρο Αμπελοκήπων συνδιοργανώνει εκδήλωση στο πλαίσιο της Βραδιάς του Ερευνητή με την Αντιδημαρχία Παιδείας του Δήμου Αμπελοκήπων – Μενεμένης και το ΑΠΘ (ευρωπαϊκό πρόγραμμα PICO), παρουσιάζοντας το science show «Ο Τροχός της φύσης». Στις 3 Οκτωβρίου 2026, στο ΑΠΘ, το ΝΟΗΣΙΣ συμμετέχει στο 3ο Συμπόσιο του ESERO Greece, με εκπαιδευτική δράση για εκπαιδευτικούς και μαθητές Δευτεροβάθμιας Εκπαίδευσης, αξιοποιώντας τα τρισδιάστατα μοντέλα της «Παράλληλης σφαίρας» και την «Υδρόγειο στο μπουκάλι». Στις 3 Οκτωβρίου 2026, στο Φεστιβάλ Kidot, παρουσιάζεται το πρόγραμμα «Τι καιρό κάνει στο Kidot;» για μαθητές Α΄ έως Γ΄ Δημοτικού, ενώ στις 11 Οκτωβρίου 2026 το science show «Ο Τροχός της φύσης» ταξιδεύει στο Φεστιβάλ Τεχνολογίας στο 6ο Γυμνάσιο Θεσσαλονίκης.
Τα πρώτα εκπαιδευτικά προγράμματα του φθινοπώρου στο ΝΟΗΣΙΣ ξεκινούν
Τα εκπαιδευτικά προγράμματα του φθινοπώρου στο ΝΟΗΣΙΣ ξεκινούν δύο νέες εκπαιδευτικές προτάσεις που δίνουν στα παιδιά ενεργό ρόλο στην ανακάλυψη. Στο εργαστήριο «Μικρόκοσμος», οι Peiramatistas προσκαλούν παιδιά ηλικίας από Μεγάλα Νήπια έως Β΄ Δημοτικού σε ένα ταξίδι στον αόρατο κόσμο της ύλης. Με οδηγό ερωτήματα όπως «από τι είναι φτιαγμένα όλα όσα υπάρχουν γύρω μας;» και «τι βλέπουμε αν κοιτάξουμε ένα υλικό από πολύ κοντά;», οι συμμετέχοντες παρατηρούν καθημερινά υλικά μέσα από μικροσκόπια και στερεοσκόπια, πειραματίζονται με τις ιδιότητές τους, γνωρίζουν τα άτομα και τα μόρια και δημιουργούν τη δική τους κατασκευή. Το εργαστήριο θα πραγματοποιηθεί το Σάββατο 26 και την Κυριακή 27 Σεπτεμβρίου 2026, 10:15-11:30.
Το πρόγραμμα NOESISTEAM «Ο Πλανήτης μου, η Ευθύνη μου – Μικρά χέρια που αλλάζουν τον κόσμο!», για παιδιά Β΄ έως Δ΄ Δημοτικού, εστιάζει στην περιβαλλοντική συνείδηση μέσα από μια βιωματική προσέγγιση της αειφορίας. Τα παιδιά διερευνούν τι μπορούν να κάνουν στην καθημερινότητά τους για τη φροντίδα του πλανήτη, γνωρίζουν βασικές έννοιες για την ανακύκλωση και τη σωστή διαχείριση των απορριμμάτων, ανακαλύπτουν τη σημασία των φυτών και τον ρόλο τους στη ζωή του πλανήτη και συμμετέχουν στη διαδικασία της φύτευσης. Μέσα από παιχνίδι, δράση, πειραματισμό και συνεργασία, αναγνωρίζουν στην πράξη ότι ακόμη και μικρές πρωτοβουλίες μπορούν να οδηγήσουν σε αλλαγές όταν υπηρετούν έναν κοινό σκοπό. Το εργαστήριο θα πραγματοποιηθεί στις 26 Σεπτεμβρίου 2026, 17:00-18:30. Περισσότερες πληροφορίες για τα προγράμματα είναι διαθέσιμες στην ιστοσελίδα του Κέντρου.
Με τις νέες δράσεις, το ΝΟΗΣΙΣ επιβεβαιώνει τον ρόλο του ως ζωντανός φορέας διάδοσης της επιστήμης και της τεχνολογίας. Παράλληλα, ενισχύει τη σύνδεσή του με την πόλη, τις σχολικές κοινότητες και τις οικογένειες, στέλνοντας ένα ξεχωριστό μήνυμα, η γνώση δεν μένει μέσα σε έναν χώρο, ταξιδεύει, συναντά τους ανθρώπους και γίνεται εμπειρία σε κάθε γειτονιά.


Παράκληση για δημοσίευση ή μετάδοση.

Για οποιαδήποτε επιπλέον πληροφορία μπορείτε να επικοινωνήσετε:
Ελισάβετ Κωνσταντίνου, Υπεύθυνη Επικοινωνίας-Προβολής, τηλ. 2310483045

